ಫಿಫಾ ವಿಶ್ವಕಪ್ ಗೆದ್ದ ಸ್ಪೇನ್‌ಗೆ 18 ಕ್ಯಾರೆಟ್ ಚಿನ್ನದ ಅಸಲಿ ಟ್ರೋಫಿ ಸಿಗಲ್ಲ ಯಾಕೆ?

ನ್ಯೂಯಾರ್ಕ್‌: ಕೋಟ್ಯಂತರ ಅಭಿಮಾನಿಗಳ ಕನಸಾಗಿದ್ದ ಫಿಫಾ ವಿಶ್ವಕಪ್ ಟ್ರೋಫಿಯನ್ನು (FIFA World Cup Trophy) ಎತ್ತಿಹಿಡಿದು ಸ್ಪೇನ್ ಆಟಗಾರರು ಸಂಭ್ರಮಿಸಿದ್ದಾರೆ ನಿಜ. ಆದರೆ, ಕ್ರೀಡಾಂಗಣದಲ್ಲಿ ಅವರು ಮುತ್ತಿಕ್ಕಿ, ಎದೆಗೆ ಅಪ್ಪಿಕೊಂಡ ಆ 18 ಕ್ಯಾರೆಟ್ ಅಪರಂಜಿ ಚಿನ್ನದ ‘ಅಸಲಿ ವಿಶ್ವಕಪ್ ಟ್ರೋಫಿ’ಯನ್ನು ತಮ್ಮ ದೇಶಕ್ಕೆ ಒಯ್ಯಲು ಅವರಿಗೆ ಅಧಿಕಾರವಿಲ್ಲ.

ಹೌದು ವಿಶ್ವದ ಅತ್ಯಂತ ಅಮೂಲ್ಯವಾದ ಈ ಟ್ರೋಫಿಯ ಹಿಂದೆ ಕಟ್ಟುನಿಟ್ಟಾದ ಭದ್ರತಾ ನಿಯಮಗಳು ಇರುವುದರಿಂದ ವಿಶ್ವ ಚಾಂಪಿಯನ್ ಪಟ್ಟಕ್ಕೇರಿದರೂ ಆ ಅಸಲಿ ಬಂಗಾರದ ಟ್ರೋಫಿಯನ್ನು ಚಾಂಪಿಯನ್ನರಿಗೆ ಶಾಶ್ವತವಾಗಿ ನೀಡುವುದಿಲ್ಲ.

ಫೈನಲ್ ಪಂದ್ಯ ಮುಗಿದ ತಕ್ಷಣ ಮೈದಾನದಲ್ಲಿ ನಡೆಯುವ ವಿಜಯೋತ್ಸವ ಮತ್ತು ಪ್ರಶಸ್ತಿ ಪ್ರದಾನ ಸಮಾರಂಭದಲ್ಲಿ (Trophy Presentation) ಮಾತ್ರ ವಿಜೇತ ತಂಡಕ್ಕೆ 18 ಕ್ಯಾರೆಟ್ ಅಪರಂಜಿ ಚಿನ್ನದಿಂದ ಮಾಡಿದ ಅಸಲಿ ಟ್ರೋಫಿಯನ್ನು ನೀಡಲಾಗುತ್ತದೆ. ಈ ಸಂಭ್ರಮಾಚರಣೆ ಮುಗಿಯುತ್ತಿದ್ದಂತೆಯೇ ಫಿಫಾ ಅಧಿಕಾರಿಗಳು ಅದನ್ನು ಸುರಕ್ಷಿತವಾಗಿ ವಾಪಸ್ ಪಡೆಯುತ್ತಾರೆ.

خمس حقائق عن الكأس الذهبية لـ @FIFAWorldCup pic.twitter.com/HFRRl2gllw

— FIFA – عربي (@fifacom_ar) July 18, 2026

ಚಾಂಪಿಯನ್ ತಂಡಕ್ಕೆ ತಮ್ಮ ದೇಶಕ್ಕೆ ಕೊಂಡೊಯ್ಯಲು ಮತ್ತು ತಮ್ಮ ಫುಟ್‌ಬಾಲ್ ಮ್ಯೂಸಿಯಂನಲ್ಲಿ ಇಟ್ಟುಕೊಳ್ಳಲು ಫಿಫಾ ವಿನ್ನರ್ಸ್ ಟ್ರೋಫಿಯನ್ನು (FIFA World Cup Winners’ Trophy) ನೀಡುತ್ತದೆ. ಇದು ಚಿನ್ನದ ಲೇಪಿತ (Gold-plated) ಕಂಚಿನ ಟ್ರೋಫಿಯಾಗಿದ್ದು, ಅದರ ಮೇಲೆ ವಿಜೇತ ವರ್ಷ ಹಾಗೂ ದೇಶದ ಹೆಸರು ಕೆತ್ತಲಾಗಿರುತ್ತದೆ.

ಅಸಲಿ ಟ್ರೋಫಿ ಎಲ್ಲಿರುತ್ತದೆ?
ಸ್ವಿಟ್ಜರ್‌ಲ್ಯಾಂಡ್‌ನ ಝೂರಿಚ್‌ನಲ್ಲಿರುವ ‘ಫಿಫಾ ವರ್ಲ್ಡ್ ಫುಟ್‌ಬಾಲ್ ಮ್ಯೂಸಿಯಂ’ನಲ್ಲಿ ಈ ಅಸಲಿ ಟ್ರೋಫಿಯನ್ನು ವರ್ಷವಿಡೀ ಕಟ್ಟುನಿಟ್ಟಿನ ಭದ್ರತೆಯಲ್ಲಿ ಇಡಲಾಗಿರುತ್ತದೆ. ಕೇವಲ ವಿಶ್ವಕಪ್ ಟ್ರೋಫಿ ಪ್ರವಾಸ (Trophy Tour) ಮತ್ತು ಫೈನಲ್ ಪಂದ್ಯದ ವೇಳೆ ಮಾತ್ರ ಇದನ್ನು ಹೊರತರಲಾಗುತ್ತದೆ. ಇದನ್ನೂ ಓದಿ: FIFA World Cup: ಚಾಂಪಿಯನ್ ಸ್ಪೇನ್‌ಗೆ ಸಿಕ್ಕಿದ್ದೆಷ್ಟು? ಬಹುಮಾನಕ್ಕೆ ಕೋಟಿ ಕೋಟಿ ಸುರಿದ ಫಿಫಾ

ಯಾಕೆ ಈ ನಿಯಮ?
1970ರಲ್ಲಿ ಬ್ರೆಜಿಲ್ ತಂಡ ಮೂರನೇ ಬಾರಿಗೆ ವಿಶ್ವಕಪ್ ಗೆದ್ದಾಗ ಆಗಿನ ನಿಯಮದಂತೆ ಜೂಲ್ಸ್ ರಿಮೆಟ್ ಟ್ರೋಫಿಯನ್ನು ಶಾಶ್ವತವಾಗಿ ಬ್ರೆಜಿಲ್‌ಗೆ ನೀಡಲಾಗಿತ್ತು. ಆದರೆ 1983ರಲ್ಲಿ ರಿಯೊ ಡಿ ಜನೈರೊದಲ್ಲಿರುವ ಬ್ರೆಜಿಲ್ ಫುಟ್‌ಬಾಲ್ ಕಚೇರಿಯಿಂದ ಆ ಅಸಲಿ ಟ್ರೋಫಿ ಕಳವಾಯಿತು. ಕಳ್ಳರು ಅದನ್ನು ಕರಗಿಸಿ ಚಿನ್ನ ಮಾಡಿಕೊಂಡಿದ್ದಾರೆ ಎಂದು ಹೇಳಲಾಗುತ್ತದೆ

ಈ ಘಟನೆಯ ನಂತರ ಪಾಠ ಕಲಿತ ಫಿಫಾ 1974ರಲ್ಲಿ ಹೊಸದಾಗಿ ವಿನ್ಯಾಸಗೊಳಿಸಿದ ಹಾಲಿವಿಶ್ವಕಪ್ ಟ್ರೋಫಿಯನ್ನು ಯಾವುದೇ ದೇಶಕ್ಕೆ ಶಾಶ್ವತವಾಗಿ ನೀಡುವುದಿಲ್ಲ ಎಂಬ ಕಠಿಣ ನಿಯಮ ಜಾರಿಗೆ ತಂದಿತು.

ಟ್ರೋಫಿಯ ವಿಶೇಷತೆ ಏನು?
ಈ ಟ್ರೋಫಿ 36.5 ಸೆಂ.ಮೀ ಎತ್ತರ ಹಾಗೂ 6.17 ಕಿಲೋಗ್ರಾಂ ತೂಕವಿದೆ. ಇದರಲ್ಲಿ 4.9 ಕೆಜೆ 18-ಕ್ಯಾರೆಟ್ ಶುದ್ಧ ಚಿನ್ನವನ್ನು ಬಳಸಲಾಗಿದೆ. ಟ್ರೋಫಿಯ ತಳಭಾಗದಲ್ಲಿ ಎರಡು ವರ್ತುಲಾಕಾರದ ಹಸಿರು ಬಣ್ಣದ ಪಟ್ಟಿಗಳಿವೆ. ಇವುಗಳನ್ನು ಅಪರೂಪದ ಮಲಾಕೈಟ್ (Malachite) ಎಂಬ ಪ್ರಾಕೃತಿಕ ಖನಿಜದ ಕಲ್ಲುಗಳಿಂದ ನಿರ್ಮಿಸಲಾಗಿದೆ. ಟ್ರೋಫಿಯ 25% ಭಾಗವನ್ನು ತಾಮ್ರ ಸೇರಿದಂತೆ ಇತರೆ ಲೋಹಗಳನ್ನು ಬಳಸಿ ವಿನ್ಯಾಸ ಮಾಡಲಾಗಿದೆ.

36.5 ಸೆಂ.ಮೀ ಎತ್ತರದ ಈ ಟ್ರೋಫಿ ಸಂಪೂರ್ಣವಾಗಿ ಒಳಗೂ ಗಟ್ಟಿ ಚಿನ್ನದಿಂದ ತುಂಬಿದ್ದರೆ, ಇದರ ತೂಕ ಬರೋಬ್ಬರಿ 70 ರಿಂದ 80 ಕಿಲೋಗ್ರಾಂ ಇರಬೇಕಿತ್ತು. ಅಷ್ಟು ತೂಕವಿದ್ದರೆ ಆಟಗಾರರಿಗೆ ಕೈಗಳಲ್ಲಿ ಮೇಲಕ್ಕೆತ್ತಿ ಸಂಭ್ರಮಿಸಲು ಸಾಧ್ಯವಾಗುತ್ತಿರಲಿಲ್ಲ. ಹೀಗಾಗಿ ಇದರ ಒಳಗಡೆ ಟೊಳ್ಳಾಗಿದೆ.

ಹಾಲಿ ಬಳಕೆಯಲ್ಲಿರುವ ಈ ಟ್ರೋಫಿಯನ್ನು 1974ರಲ್ಲಿ ಇಟಲಿಯ ಪ್ರಸಿದ್ಧ ಶಿಲ್ಪಿ ಸಿಲ್ವಿಯೋ ಗಜ್ಜಾನಿಗ (Silvio Gazzaniga) ವಿನ್ಯಾಸಗೊಳಿಸಿದ್ದಾರೆ. ಭೂಮಿಯನ್ನು ಇಬ್ಬರು ಕ್ರೀಡಾಪಟುಗಳು ತಮ್ಮ ಕೈಗಳಲ್ಲಿ ಮೇಲಕ್ಕೆತ್ತಿ ಹಿಡಿದಿರುವಂತೆ ಇದನ್ನು ಕೆತ್ತಲಾಗಿದೆ. ಇದನ್ನೂ ಓದಿ: ಫೈನಲ್ ಬಳಿಕ ಮೈದಾನದಲ್ಲೇ ಕಿತ್ತಾಟ – ಸ್ಪೇನ್ ಆಟಗಾರನ ಕುತ್ತಿಗೆ ಹಿಡಿದ ಪರೆಡೆಸ್‌ಗೆ ರೆಡ್ ಕಾರ್ಡ್

ಟ್ರೋಫಿಯ ತಳಭಾಗದ ಅಡಿಯಲ್ಲಿ 1974ರಿಂದ ಇದುವರೆಗೆ ವಿಶ್ವಕಪ್ ಗೆದ್ದ ಎಲ್ಲಾ ದೇಶಗಳ ಹೆಸರು ಹಾಗೂ ವರ್ಷವನ್ನು ಆಯಾ ದೇಶದ ಮಾತೃಭಾಷೆಯಲ್ಲೇ ಕೆತ್ತಲಾಗಿರುತ್ತದೆ. ಈ ತಳಭಾಗದಲ್ಲಿ ಇನ್ನೂ 2038ರ ವಿಶ್ವಕಪ್‌ವರೆಗಿನ ಚಾಂಪಿಯನ್‌ಗಳ ಹೆಸರುಗಳನ್ನು ಕೆತ್ತಲು ಜಾಗ ಕಾಯ್ದಿರಿಸಲಾಗಿದೆ!

ಇದರ ಪ್ರಸ್ತುತ ಕಚ್ಚಾ ಚಿನ್ನದ ಮೌಲ್ಯವೇ ಲಕ್ಷಾಂತರ ಡಾಲರ್ ಆಗಿದ್ದು, ಕ್ರೀಡಾ ಇತಿಹಾಸದ ಮೌಲ್ಯವನ್ನು ಸೇರಿಸಿದರೆ ಇದು ಸುಮಾರು 170 ಕೋಟಿ ರೂ.ಗೂ ಅಧಿಕ (20 ಮಿಲಿಯನ್ ಡಾಲರ್‌) ಮೌಲ್ಯದ್ದಾಗಿದೆ.